Broj: 711-I-1670-P-276-19/23-03-19

Zagreb, 04. kolovoza 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković kao predsjednice Povjerenstva, Igora Lukača i Ines Pavlačić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Ivana Meteša**, **općinskog načelnika Općine Velika Kopanica,** pokrenutom Odlukom Povjerenstva broj: 711-I-715-P-276-19/23-02-19 od 30. ožujka 2023.g., na 18. sjednici, održanoj 04. kolovoza 2023.g., donosi sljedeću

**ODLUKU**

1. **Propustom da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika, i to izvješću podnesenom 13. srpnja 2017., izvješću podnesenom 03. siječnja 2019.g., izvješću podnesenom 29. travnja 2019.g. i izvješću podnesenom 21. lipnja 2021.g., s podacima o imovini utvrđenim postupku provjere na temelju podataka pribavljenih od nadležnih tijela u dijelu koji se odnosi na subvencije/donacije/poticaje, dužnosnik Ivan Meteš, općinski načelnik Općine Velika Kopanica, počinio je povredu članka 27. u vezi s člankom 8. i 9. ZSSI-a.**
2. **Za povredu ZSSI-a opisanu pod točkom dužnosniku Ivanu Metešu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od ukupnom iznosu od 530,00 eura /3.993,29 kuna, koja će trajati 4 mjeseca, a izvršit će se 4 jednaka uzastopna mjesečna obroka, svaki u pojedinačnom iznosu od 132,50 eura[[1]](#footnote-1)/998,32 kune.**

Obrazloženje

Povjerenstvo je na 3. sjednici, održanoj 30. ožujka 2023.g. pokrenulo postupak za odlučivanje o sukobu interesa protiv dužnosnika Ivana Meteša, općinskog načelnika Općine Velika Kopanica zbog moguće povrede članka 8. i 9. ZSSI-a koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u izvješćima o imovinskom stanju s imovinom utvrđenom u postupku provjere na temelju podataka pribavljenih od nadležnih tijela.

Obveznik je navedenu Odluku Povjerenstva zaprimio dana 12. svibnja 2023.g., ali se na istu nije očitovao.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Ivan Meteš obnašao dužnost općinskog načelnika Općine Velika Kopanica u mandatu 2017.-2021.g. te da navedenu dužnost ponovno obnaša od 21. svibnja 2021.g. Slijedom navedenoga, Ivan Meteš je povodom obnašanja navedene dužnosti, bio obavezan postupati sukladno odredbama ZSSI-a.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Člankom 26. stavkom 1. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ako prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je, sukladno odredbi članka 26. stavka 2. ZSSI-a, dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Sukladno odredbi članka 20. stavka 3. ZSSI-a, obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Na temelju članka 8. stavka 7. podstavka 4., 7. i 8. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju podatke o udjelima u poslovnim subjektima; podatke o dohotku od samostalne djelatnosti i drugom dohotku, te podatke o primicima koji se ne smatraju dohotkom i primicima na koje se ne plaća porez na dohodak.

Sukladno članku 4. stavku 4. ZSSI-a, poslovni subjekti u smislu toga Zakona su i nositelji samostalnih djelatnosti. Među poslovnim subjektima samostalnih djelatnosti podrazumijevaju se obiteljska poljoprivredna gospodarstva (OPG).

Stoga su dužnosnici dužni prijaviti podatke o OPG-u čiji su nositelji u rubrici u kojoj se prijavljuju udjeli u poslovnim subjektima ili podredno barem u rubrici u kojoj se prijavljuju druge djelatnosti koje obavljaju za vrijeme obnašanja dužnosti.

Nadalje, potrebno je istaknuti i daje sukladno odredbama članka 13. stavka 2. i 3. ZSSI- a, dužnosnicima koji profesionalno obnašaju dužnost, dozvoljeno da istovremeno, kao redovito i stalno zanimanje obavljaju, pored ostalih dozvoljenih poslova, i samostalnu poljoprivrednu djelatnost, ali je stavkom 4. istog članka ZSSI-a propisano i da su dužnosnici obvezni prijaviti Povjerenstvu prihode od iste djelatnosti. Napominje se da se pod prihodima, sukladno članku 8. stavku 7. podstavku 7. ZSSI-a, podrazumijeva dohodak od samostalne poljoprivredne djelatnosti.

Povjerenstvo pritom uzima u obzir da OPG nema vlastiti OIB, već je to OIB njegova nositelja koji stječe prava i obveze u ime OPG-a te da shodno tome OPG nije pravna osoba odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba, kao nositelj (te eventualne daljnje fizičke osobe kao članovi) mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Pritom se sukladno relevantnim zakonskim propisima (Zakon o poljoprivredi, Zakon o porezu na dohodak), dohodak od poljoprivrede smatra dohotkom od samostalne djelatnosti. Stoga se i dohodak OPG-a smatra dohotkom od samostalne poljoprivredne djelatnosti, a u obračun dohotka odnosno u poslovni primitak od samostalne poljoprivredne djelatnosti na propisani način uračunavaju se i primici po osnovi državnih potpora i poticaja.

Stoga Povjerenstvo dohodak koji se ostvaruje djelatnošću OPG-a smatra imovinom odnosno prihodom nositelja OPG-a.

S obzirom da je u propisanom obrascu izvješća o imovinskom stanju izdvojena rubrika naziva ,,Subvencije/donacije/poticaji“, ukoliko je dužnosnik ili njegov bračni drug nositelj OPG- a, tada je iznose primljenih potpora za poljoprivrednu djelatnost toga OPG-a potrebno prijaviti u ovoj rubrici.

Povjerenstvo ističe kako su dužnosnici obvezni, sukladno Smjernici i uputi od 24. prosinca 2018. g., broj: 711-1-1724-R-91/18-01-8, dužni prijaviti ukupan svaku isplatu subvencija donacija, poticaja ili potpora istekom godine u kojoj su primljene, neovisno o njihovu iznosu. To podrazumijeva da kod primitka više vrsta i više rata potpora od pojedinog isplatitelja treba istekom godine prijaviti ukupan iznos primitaka na godišnjoj razini od pojedinog isplatitelja potpora. Imajući u vidu obvezu prijave bitne promjene, ako je došlo do bitne promjene u odnosu na prethodno prijavljeni iznos primljenih potpora na godišnjoj razini, dužnosnici istekom godine trebaju prijaviti promijenjeni iznos. Ako izvješće podnose tijekom kalendarske godine zbog početka ili kraja mandata, ne moraju predviđati iznos koji će ostvariti do kraja te godine nego prijavljuju ukupni iznos primljenih potpora iz prethodne godine.

Prema tome, ako dužnosnici ne podnesu izvješće o imovinskom stanju dužnosnika istekom godine (ili na početku slijedeće godine) radi promjene, kojim prijavljuju izmijenjeni podatak o godišnjem iznosu predmetne vrste primitaka, onda se kao prijavljeni primici uzimaju oni koji su prijavljeni (ili nisu prijavljeni) u zadnjem podnesenom izvješću o imovinskom stanju dužnosnika sve do novog izvješća o imovinskom stanju dužnosnika.

Napominje se kako je kroz višegodišnju praksu utemeljen stav Povjerenstva kako bitna promjena u imovini u pogledu primitaka dužnosnika predstavlja promjena od najmanje 10 %. Slijedom iznesenog, ako se radi o subvencijama/poticajima/potporama primljenim od određenog isplatitelja, koje je dužnosnik prijavio na godišnjoj razini i ako dužnosnik nastavi i u sljedećoj godini primati iznos od istog isplatitelja po istoj osnovi mora prijaviti promjenu ukoliko je iznos za više od 10 % manji ili veći od prethodno prijavljenog iznosa u zadnjem podnesenom izvješću o imovinskom stanju dužnosnika. Ako je u određenoj godini dužnosnik prestao ostvarivati isplate koje je prethodno prijavio, potrebno je u izvješću o imovinskom stanju dužnosnika prijaviti kako iste više ne ostvaruje (potrebno ih je izbrisati).

Dužnosnik Ivan Meteš podnio je Povjerenstvu, za vrijeme važenja ZSSI-a četiri izvješća o imovinskom stanju koja su odobrena u prethodnoj provjeri i objavljena i to izvješće od 13. srpnja 2017. povodom stupanja na dužnost, izvješće od 3. siječnja 2019. povodom promjene, izvješće od 29. travnja 2019. povodom promjene i izvješće od 21. lipnja 202l.g., povodom ponovnog izbora na istu dužnost. U svim navedenim izvješćima, u rubrici „Poslovni udjeli, dionice i vrijednosni papiri u poslovnim subjektima", dužnosnik je prijavio podatak daje osobno samostalni nositelj OPG-a Ivan Meteš (identičan OIB kao i dužnosnikov), sa sjedištem u Velikoj Kopanici.

U svim navedenim izvješćima, u rubrici „Subvencije/donacije/poticaji", dužnosnik je prijavio istovjetan podatak, daje od isplatitelja APPRRR (odnosno Agencije za plaćanja) primio na godišnjoj razini 150.000,00 kuna po osnovi poticaja.

Na traženje Povjerenstva za dostavom podataka o potporama koje su isplaćivane fizičkoj osobi Ivanu Metešu ili OPG-u Meteš Ivan u relevantnom razdoblju 2016.-2020., Agencija za plaćanja se očitovala dopisom KLASA: 951-03/22-01/0012, URBROJ: 343-0603/02-22-002 od 20. listopada 2022.g.

U očitovanju Agencije za plaćanja u bitnom se potvrđuje da je Ivan Meteš, OIB: ………………. evidentiran u Upisniku poljoprivrednika kao nositelj obiteljskog poljoprivrednog gospodarstva (OPG) Ivan Meteš od 18. lipnja 2015.g. te daje isti OPG aktivan i danas s istim nositeljem.

U dopisu Agencije za plaćanja u bitnom se pojašnjava daje OPG Ivan Meteš podnosio zahtjeve i ostvarivao izravne potpore u poljoprivredi iz IAKS mjera ruralnog razvoja. Navodi se da je u svim navedenim godinama (2016.-2020.) zatražio potpore „Osnovno, Zeleno i Preraspodijeljeno plaćanje za 98 hektara te u godinama 2016.-2019. potporu „Plaćanja za mlade poljoprivrednike za prvih 50,00 ha te da su mu zatražene potpore i isplaćene.

U privitku navedenog dopisa Agencije za plaćanja dostavljena je tablica svih isplata potpora subjektu OPG Ivan Meteš u traženom razdoblju. Uvidom u navedenu tablicu utvrđeno je da su OPG-u, čiji je dužnosnik Ivan Meteš nositelj, isplaćeni slijedeći iznosi:

- u 2016. g. ukupno 152.467,83 kuna,

- u 2017. g. ukupno 218.212,17 kuna,

- u 2018. g. ukupno 372.728,93 kuna,

- u 2019. g. ukupno 219.692,81 kuna,

- u 2020. g. ukupno 228.074,18 kuna.

Temeljem navedenog, Povjerenstvo je zaključilo da je dužnosnik Ivan Meteš, kao nositelj OPG Ivan Meteš, primio državne potpore i potpore iz EU fondova preko Agencije za plaćanja u gore utvrđenim iznosima, koje su u godinama 2017., 2018., 2019. i 2020. ukupno iznosile značajno više (razlika uvijek višestruko veća od 10 %) od iznosa primitaka od ovog isplatitelja po osnovi potpora, kojeg je dužnosnik prijavio u podnesenim izvješćima o imovinskom stanju.

Slijedom navedenog, usporedbom podataka iz navedenih Izvješća o imovinskom stanju dužnosnika Ivana Meteša te stanja imovine, utvrđenog na temelju pribavljenih podataka nadležnih državnih tijela, Povjerenstvo je utvrdilo da je nastao nerazmjer koji proizlazi iz isplata potpora od strane Agencije za plaćanja u korist OPG Ivan Meteš, u ukupnom iznosu od 218.212,17 kuna tijekom 2017. g. te neprijavljivanja istekom 2017. g. bitne promjene u odnosu na prethodno prijavljeni iznos potpora od 150.000,00 kn na godišnjoj razini, nerazmjer u izvješću od 3. siječnja 2019. g. i izvješću od 29. travnja 2019., koji proizlazi iz isplata potpora od strane Agencije za plaćanja u korist OPG Ivan Meteš u ukupnom iznosu od 372.728,93 kuna tijekom 2018. g. te prijavljenog iznosa potpora za 2018.g. od 150.000,00 kn na godišnjoj razini, nerazmjer koji proizlazi iz isplata potpora od strane Agencije za plaćanja u korist OPG Ivan Meteš u ukupnom iznosu od 219.692,81 kuna tijekom 2019. g. te neprijavljivanja istekom 2019. g. bitne promjene u odnosu na prethodno prijavljeni iznos potpora od 150.000,00 kn na godišnjoj razini,

nerazmjer koji proizlazi iz isplata potpora od strane Agencije za plaćanja u korist OPG Ivan Meteš u ukupnom iznosu od 228.074,18 kuna tijekom 2020. g. te neprijavljivanja istekom 2020.g. bitne promjene u odnosu na prethodno prijavljeni iznos potpora od 150.000,00 kn na godišnjoj razini.

Dana 03. siječnja 2023. Povjerenstvo je donijelo Zaključak, broj 711-I-15-RP-18-19/23-04-18 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz navedenih izvješća o imovinskom stanju dužnosnika i stanja imovine utvrđene u postupku redovite provjere.

Dužnosnik Ivan Meteš je dana 18. siječnja 2023.g. Povjerenstvu dostavio svoje očitovanje u kojem u bitnom navodi da je stupio na dužnost općinskog načelnika Općine Velika Kopanica 2017.g. te da je tada prvi put podnio izvješće o imovinskom stanju u kojem je naveo činjenično stanje da je vlasnik OPG-a Ivan Meteš te da ostvaruje poticaj u iznosu 150.000,00 kn budući da je isti ostvario u 2016.g. Dužnosnik navodi da navedeni iznos nije mijenjao u kasnijim izvješćima koja je podnosio zbog drugih promjena na imovini. Dužnosnik navodi da od 2016.g. obrađuje 100 ha zemlje te da se navedeni iznos hektara nije mijenjao pa je smatrao da se i iznos poticaja po hektaru ne mijenja čime je počinio nenamjernu pogrešku.

Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvim ga je prikazao u podnesenom izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači objasniti da je dužnosnik iste propustio unijeti, a da su podaci pribavljeni od nadležnih tijela točni.

Slijedom navedenog, Povjerenstvo je donijelo odluku kao u točki I. izreke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura/2.000,00 kuna do 5.308,91 eura/40.000,00 kuna.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti. Uz navedeno Povjerenstvo je u obzir uzelo i razliku visine prijavljenih i primljenih subvencija te vremensko trajanje povrede koje se protezalo kroz više izvješća o imovinskom stanju.

S obzirom na navedeno, Povjerenstvo je primjerenim ocijenilo da se za utvrđenu Povredu obvezniku Ivanu Metešu izrekne sankcija obustave isplate dijela neto mjesečne plaće u ukupnom iznosu od ukupnom iznosu od 530,00 eura /3.993,29 kuna, koja će se izvršiti kako je to odlučeno u točki II. izreke.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Meteš, osobna dostava

3. Objava na internetskoj stranici Povjerenstva

4. Pismohrana

1. Fiksni tečaj konverzije 7.53450 [↑](#footnote-ref-1)